
Mutu 1



			
Umbuli ndi Kusakhulupirika



			Koma ngati wina akhale wosadziwa, akhale wosadziwa.

			1 Akorinto 14:38

			
Pali zambiri zoti ziphunziridwe zokhudza kukhulupirika ndi kusakhulupirika. Pali anthu ambiri a umbuli omwe amasankha kukhala a umbuli ngakhale kuti pali zambiri zoti ziphunziridwe. Bukuli lili ndi mfundo, malamulo ndi zenizeni za zomwe zimayendetsa mfundo za kukhulupirika ndi kusakhulupirika. Kusakhulupirika  kawirikawiri ndi chipatso cha umbuli, kusakhwima komanso kusaphunzira. Anthu osaphunzira ali osachedwa kwambiri kupandukira ndi kusakhulupirika chifukwa samvetsa tanthauzo la zomwe iwo akuchita. Kupyolera mu ziphunzitso za bukhuli, mudzagonjetsa zovuta zomwe umbuli umabweretsa ku moyo wanu ndi utumiki.

			Mipingo yambiri ikuwonongeka ndi ntchito ya kusakhulupirika kuposa china chirichonse ndikuchidziwa! Ndinazindikira izi moonekeratu m’chaka choyamba cha utumiki wanga. Utumiki wanga wongoyamba udakumana ndi kuukira kwa Satana kudzera m’chiwembu, kuneneza, kupezera zofooka, miseche ndi mipatuko. Sindinayambe ndawonapo chisokonezo monga chomwe ndinaona masiku amenewo.

			Kumayambiriro kwa utumiki, ndinatsimikiza kuti kusakhulupirika ndi zoipa zake zogwirizana ndizo zida zowononga kwambiri mu mchipinda cha zida cha mdierekezi.

			Akhristu ambiri amakhulupirira kuti chida chabwino kwambiri cha satana ndicho kuchita zamatsenga, ufiti ndi zamasalamusi. Ndikuvomereza kuti zinthu izi ndi zida mu zida za satana.

			Koma zomwe anthu ayenera kuzindikira ndizakuti kampeni lrimba wa Satana ali mbali ya chinyengo. Ngati satana angakunyengeni, iye adzakuwonongani inu! Satana amachititsa anthu ambiri kukhulupirira kuti akulimbana ndi munthu wa Mulungu m’dzina la chilungamo ndi choonadi. Komabe, posachedwa amapeza ululu waukulu, kuti sakuchita kanthu koma akumenyetsa mapazi awo ku misomali ndi minga.

			Izi ndi zomwe Paulo adapeza pamene adamenyana motsutsana ndi mpingo ndi kuyang’anira kuphedwa kwa mtsogoleri wawo, Sitifano. Saulo anali munthu wokhala ndi chikumbumtima chabwino. Ankaganiza ndi mtima wonse kuti iye akuchotsa obweretsa mavuto mumzinda wamtendere wa Yerusalemu. Pa nkhondo yake ya chilungamo, adayesetsa kuchotsa zinthu zomwe ankaganiza kuti ndizovulaza anthu. Pali anthu ambiri omwe amaganiza kuti ali pa nkhondo yoyera kuti awulule alaliki ndi atumiki abodza. Mofanana ndi Saulo, iwo amaganiza kuti ali ndi udindo waumulungu kuti aliyense adziwe choonadi chokhudza za onyenga omwe ali pa guwa. Mtumwi Paulo adadabwa kwambiri pozindikira kuti anali kumenyana ndi Kristu

			Ndipo poyenda ulendo wake,kunali kuti iye anayandikira Damasiko; ndipo mwadzidzidzi kudawala momzingira kuunika kochokera kumwamba . Ndipo adagwa pansi, namva mawu akunena kwa iye, Saulo, Saulo, Undilondalonderanji? Koma anati, Ndinu yani, Mbuye? Ndipo anati, Ine ndine Yesu umlondalonda. Ndipo iye ANANJENJEMERA NAZIZWA nati Mbuye mufuna ndichite chiyani ...

			 Machitidwe 9:3-6

			Paulo adadabwa pamene adapeza zomwe iye amachita! Pamene anthu sakudziwa zomwe akuchita, nthawi zambiri iwo amachita zinthu zolakwika. Paulo adanena pambuyo pake kuti adalandira chifundo kuchokera kwa Mulungu chifukwa sankadziwa zomwe ankachita.

			Ndingakhale kale ndinali wamwano, ndi wolondalonda, ndi wachipongwe: komatu anandichitira chifundo, chifukwa NDINAZICHITA WOSAZINDIKIRA, WOSAKHULUPIRIRA.

			1 Timoteo 1:13

			Kulephera kukhala wokhulupirika, odalirika, wokhazikika, wosasinthasintha ndi wopitiriza ndi kupha kwakukulu kwa mautumiki. Ndi kupha kwakukulu kwa malonda. Kumverera kuti pali njira yayifupi, yofulumira komanso yosavuta ndi mwa amuna onse. Satana amagwiritsa ntchito chizoloŵezi chimenechi.

			Akristu ambiri amanyengedwa kuti atsatire opanduka ndi masomphenya opanduka. Anthu ambiri amachita zinthu izi mu umbuli. Mdierekezi amagwiritsa ntchito chitsanzo cha atsogoleri a m’mpingo opondereza kuti apange chikhalidwe cha kupanduka ndi kusakhulupirika mu mpingo. Mosadziwa atsogoleri ambiri a mpingo munchoonadi ndi opanduka komanso osakhulupirika. Amaphunzitsa otsatira awo kupanduka ndi zinthu zomwe amanena ndi kuchita. Sadziwa chifukwa chake wina ali wosakhulupirika kapena wosadalirika kwa iwo. Mukuona, chinyengo ndi chinthu cholimba. Mukanyengedwa mumaganiza kuti chakuda ndi choyera komanso choyera ndi chakuda.

			Masomphenya a Kusakhulupirika

			Ndinakondwera kwambiri ndi vumbulutso lomwe Ambuye adapatsa Rick Joyner m’buku lake la “Ulendo Omaliza”. Iye adalongosola masomphenya a gulu lankhondo lalikulu laziwanda lomwe limayenda motsutsana ndi mpingo. Cholinga chachikulu cha gulu lankhondo laziwandali chinali kupangitsa kugawanika pamtundu uliwonse wa ubale: mipingo ndi mipingo ina, mipingo ndi abusa awo komanso amuna ndi akazi awo.

			Mbali ina ya gawo lodziwika ya vumbulutsoli inali zida zomwe gulu laziwandali linatenga. Ndinawona makamaka kuti mikondo imene iwo ankanyamula inali yotchedwa ‘kuperekana’. Kodi mukudziwa kuti kuperekana makamaka ndi mtundu wa kusakhulupirika wapamwamba? Ndizodabwitsa kwa ine kuti mkondo umodzi unatchulidwa ndipo mkondo unali kuperekana! Wokondedwa bwenzi, ndikukhulupirira kuti mkondo waukulu wa Satana wotsutsana ndi mpingo ndi chida ichi cha kusakhulupirika ndi kuperekana.

			Ndikuganizira izi, ndinazindikira kuti mipingo yambiri yomwe adakumana ndi mavuto akuluakulu, idavutika chifukwa cha kusakhulupirika ndi kuperekana. Ndinaganizira za amuna akulu akulu a Mulungu omwe ndakhala ndikulemekezeka ndikuganizira momwe utumiki wawo udakhalira osakula. Kusakhulupirika kunathandiza kwambiri pa zochitika izi zomvetsa chisoni.

			Panali mivi inayi yotchulidwa m’masomphenya: kuyimba milandu, miseche, mabodza ndi kupezerana zofooka. Pamwamba, zida zinayi izi sizikumveka ngati zamphamvu. Sizimveka nkomwe ngati zida zomwe satana angagwiritse ntchito. Komabe, nditakhala mu utumiki kwa zaka zingapo, ndatsimikiza kuti zida zamphamvu kwambiri za mdierekezi ndizo zinthu izi. Poyamba, anthu ambiri osadziwa zambiri amasiya izi ngati mavuto ang’onoang’ono.

			Ndikutsimikiza kuti anthu ambiri aganizira m’ndandanda uwu ndi zinthu zazing’ono zomwe mtumiki aliyense angathe muthana nazo mosavuta. Mdierekezi amadziwa kuti kuimba milandu kumafoola, kusokoneza ndi kuwumitsa munthu wotsutsidwayo. Ziribe kanthu kuti munthu woimbidwa mlanduyo ndi wosalakwa bwanji, akangoimbidwa mlandu iye amalowetsedwa mu chisokonezo. Iye amadzifunsa yekha, “Nchifukwa chiyani aliyense angaganize za chinthu choterocho?” Kuneneza zoipa ndikwa mphamvu kwambiri kuti, pakapita kwanthawi, ngakhale anthu osalakwa amayamba kuvomereza ndi zomwe amanenezedwa. Kuimbidwa mlandu kumawumitsa munthu wonenezedwayo. Akangowuma, amakhala munyengo yosagwira kanthu. Pamene milandu ikufalikira, munthu yemwe akuimbidwa mlandu alibe ngakhale chidaliro choyenda kumalo kumene chiwawa chafalikira. Mabodza, miseche ndi kupezera zofooka ndi mitundu yonse ya milandu. Zinthu izi zimafooketsa, kuumitsa ndi kusokoneza mpingo. Kusokonezeka uku kuli mkati ndipo popanda mpingo. Munthu wonenezedwayo aliwosokonezeka ndipo omvera amasokonezeka. Anthu ambiri sagonjetsa chisokonezo ichi. Ena sangathe kulandira ndipo ena sangathe kupitiriza utumiki. Ichi ndi chida champhamvu cha mdani! Nzosadabwitsa kuti Baibulo limatiuza kuti mphamvu imabwera ku mpingo pamene wotsutsa wagonjetsedwa. Malingana ngati mukumva mawu a woneneza, mudzafooka pang’ono.

			Ndipo ndinamva mawu akulu m’Mwamba, nanena, Tsopano zafika chipulumutso, ndi MPHAMVU� pakuti wagwetsedwa wonenera wa abale athu, wakuwanenera pamaso pa Mulungu wathu usana ndi usiku.

			Chibvumbulutso 12:10

			Kodi munayamba mwaganizapo kuti n’chifukwa chiyani milandu yosasiya imaponyedwa kwa anthu a Mulungu? Ndimakumbukira m’busa wina amene anachita utsogoleri waukulu wa ntchito mumzinda waukulu. Kupyolera mwa iye, anthu ambiri anapulumutsidwa ndipo atumiki ena ambiri adaphunzitsidwa. Ananamiziridwa ndi kutsutsidwa mpaka anachoka mumzindawo. Zolakwitsa zake zinakulitsidwa mpaka panalibenso zabwino zomwe zinanenedwa za iye. Pambuyo pake, anachoka mumzindawo n’kusiya utumiki. Njira ya satana ndi zosavuta - atsutse mpaka akhale opand kulimba mtima mwa okha! Awaneneze mpaka aliyense m’mudzi asaganizire bwino za iwo. Apanngitse iwo kusiya zomwe akuchita.

			Komabe, zaka zambiri atachoka, adayitanidwanso ndi kulemekezedwa ndi anthu omwe iye adadalitsa. Ndikukhulupirira kuti adadabwa pamene adawona chipatso cha utumiki wake. Mwinamwake anazindikira kuti sakanayenera kugonjera ku ukukira chosatha kwa wotsutsa ndi antchito ake. Ndine wokondwa kunena kuti pambuyo pa izi iye adabwerera ku utumiki.

			Vumbulutso lina lodabwitsa mu bukhu ili linali kuti ziwanda zinali kukwera pa Akhristu osati pa akavalo. Mwa kuyankhula kwina, Akhristu anali kugwiritsidwa ntchito ndi satana popanda ngakhale kudziwa izi!

			Ndikudziwa m’busa yemwe ali wabwino kwambiri pogawa Thupi la Khristu. Ndaona utumiki wake zaka khumi ndi zisanu zapitazo ndipo ndimamva kuti ali ndi mphatso yapadera yogaa mpingo ndikupanga “misasa” yotsutsana mkati mwa mpingo. Ndikuganiza kuti sakudziwa ngakhale pang’ono kuti zochita zake ndi zisankho zake zimapangitsa kupangidwa kwa magulu mu mpingo. Amachita zimenezi mopanda kuika mphamvu zambiri ndi m’njira yomveka bwino! Iye amawoneka ndikumveka molemekezeka kuti sizimadziwika konse kwa inu kuti iye akulekanitsa mpingo kukhala magulu. Ndi pomwe mukakhala pansi ndikuganizira za zochita zake kuti mumazindikira mmene iye alili ogawanitsa.

			Ndikuphatikizira apa ndime yochepa kuchokera ku masomphenya a Rick Joyner a magulu ankhondo a satana. Ndikupemphera kuti muwone njira za satana bwinobwino.

			“Gulu lankhondo lauchiwanda linali lalikulu kwambiri moti linatambasula mpaka momwe ndikanathera. Linagawidwa m’magulu, ndipo iliyonse inali ndi mbendera yosiyana. Mipatuko yoyamba inkayenda pansi pa mbendera za Kunyada, Kudzilungamitsa, Kulemekezeka, Zokhumba Zako, Chiweruzo Chosalungama, ndi Nsanje. Panali magawo ochuluka a magawano oipawa kuposa momwe ndinaonera masomphenya, koma iwo omwe anali m’mbuyo mwa khamu loopsa kuchokera ku gehena ankawoneka kuti anali amphamvu kwambiri. Mtsogoleri wa gulu lino anali Woneneza Abale iye mwini.

			Zida zomwe linatengedwa ndi khamuli zinatchulidwanso. Malupanga anali kutchedwa Kuoopseza; nthungo zinatchedwa Zonyenga; ndipo miviyo idatchedwa Kuneneza, Miseche, Mabodza ndi Kupeza-zolakwitsa. Oyanganira ndi makampani ang’onoang’ono a ziwanda omwe ali ndi mayina monga Kukana, Kuwawika mtima, Kusadekha Mtima, Kusakhululuka ndi Chilakolako anatumizidwa patsogolo pa asilikaliwa kukonzekera kuukira kwakukulu.

			Makampani ang’onoang’onowa ndi oyanganirawa anali ochepa kwambiri mu chiwerengero, koma anali osachepa mphamvu kuposa magulu akuluakulu omwe adatsatira. Iwo anali ang’onoang’ono okha pa zifukwa idali njira yankhondo yawo. Monga Yohane Mbatizi anali munthu yekha, koma anapatsidwa kudzoza kodabwitsa kobatiza anthu kuti akonzekere kwa Ambuye, makampani ang’onoang’ono a ziwanda adapatsidwa mphamvu zodabwitsa za “kubatiza anthu.” Chiwanda chimodzi Kuwawika Mtima chimatha kubzala poizoni wake kwa anthu ambiri, ngakhale mafuko onse kapena zikhalidwe zonse. Chiwanda cha Chilakolako chimadziphatika kwa woimba modzi, mafilimu, kapena ngakhale kulengeza malonda, ndikukutumiza zomwe zimawoneka ngati nyesi ya matope a magetsi amphamvu omwe amamenya ndi “kuchotsa” anthu ambiri. Zonsezi zinali kukonzekera gulu lalikulu la zoipa, zomwe zatsatira.

			Gulu ili linali likuyenda molunjika motsutsana ndi mpingo, koma linali kulimbana ndi aliyense limene ilo likhoza. Ndinadziwa kuti inali kufunafuna kusuntha kuyenda kumabwera kwa Mulungu, komwe kunayenera kusesa anthu ambiri kupita mu mpingo.

			Njira yaikulu ya nkhondo la gululi inali kugawanitsa pamtundu uliwonse wa ubale - mipingo wina ndi mzake, mipingo ndi abusa awo, amuna ndi akazi, ana ndi makolo, komanso ana omwe wina ndi mnzake. Ofufuzawo anatumizidwa kuti akapeze malo otsegulidwa m’mipingo, mabanja kapena anthu zomwe Kukana, Kuwawika mtima, Chilakolako, ndi zina zotero, akhoza kugwiritsa ntchito ndi kukulitsa. Kenaka magawo otsatirawa adzatsanulira kudzera m’mabowowo kuti agonjetsere ozunzidwawo.

			Gawo loopsya kwambiri la masomphenyawa ndilokuti gululi silinakwera pa akavalo, koma makamaka pa Akhristu! Ambiri a iwo anali ovala bwino, olemekezeka, ndipo anali ndi mawonekedwe a kuyeretsedwa ndi ophunzira, komanso pankawonekeranso kukhala oimira ochokera pafupifupi mbali zonse za moyo.

			Anthu awa amanenera choonadi chachikhristu kuti akondweretse chikumbumtima chawo, koma amakhala moyo wawo mogwirizana ndi mphamvu za mdima. Pamene adagwirizana nazo mphamvu zimenezo ziwanda zomwe anawatumzira zinakula ndikuwongolera mosavuta zochita zawo.

			Ambiri mwa okhulupilirawa nyumba ku ziwanda zoposa chimodzi, koma chimodzi modziwikiratu chinakatsogolera. Chikhalidwe cha chomwe chinali ndi udindo chimalamulira kuti chigawo chiti chomwe chinali kuyendamo. Ngakhale kuti magulu onse anali akuyenda palimodzi, zinkawonekeranso kuti panthaŵi yomweyo gulu lonselo linali pafupi ndi chisokonezo. Mwachitsanzo, ziwanda za udani, zidadana ndi ziwanda zina monga momwe zimachitira Akristu. Ziwanda za nsanje zinali ndi nsanje wina ndi mnzake. Njira yokhayo yomwe atsogoleri a gululi apanga kuti ziwanda zisamenyane wina ndi mzake inali kusunga chidani chawo, nsanje, ndi zina zotero, molunjika pa anthu omwe zinali kukwera. Komabe, anthuwa nthawi zambiri amatha kumenyana wina ndi mnzake. Ndinadziwa kuti izi ndi momwe magulu ena ankhondo omwe adabwera motsutsana ndi Israeli m’Malemba adatha kudziwononga okha. Pamene cholinga chawo chotsutsa Israeli chinalephereka, mkwiyo wawo sunatheke, ndipo iwo anayamba kungomenyana wina ndi mzake.

			Ndinazindikira kuti ziwandazo zinali pa akhristu awa, koma sizinali mwaiwo  monga zinalili ndi osakhala Akristu. Zinali zoonekeratu kuti okhulupilira awa anangoyenera kungosiya kuvomereza ndi ziwanda zawo kuti akhale mfulu kwa izo.

			Mwachitsanzo, ngati Mkhristu yemwe chiwanda cha nsanje chinamukwera atangoyamba kukayikira nsanje, chiwandacho chinkafooka mofulumira kwambiri. Izi zikachitika, chiwanda chofooka chinkafuula ndipo mtsogoleri wa gululi amatsogolera ziwanda zonse zozungulira Mkhristuyo kumuwukira iye mpaka kuwawika mtima, ndi zina zotero, zimamangikanso pa iye. Ngati izi sizinagwire ntchito, ziwandazo zimayamba kugwilitsila nchito malemba omwe anapotozedwa mwanjira yomwe ingamveketse mkwiyo, milandu, ndi zina zotero.

			Zinali zoonekeratu kuti mphamvu ya ziwanda idakhazikitsidwa kwathunthu mu mphamvu ya chinyengo, koma idapusitsa Akhristu awa kuti agwiritse ntchito iwo ndipo amaganiza kuti akugwiritsidwa ntchito ndi Mulungu.

			Izi zinali chifukwa mbendera za Kuzilungamitsa zinali kunyamulidwa ndi pafupifupi anthu onse kotero kuti oyendayenda sakanakhoza ngakhale kuwona mbendera zomwe zimadziwitsa  chikhalidwe choonadi cha maguluwa.

			Pamene ndinayang’ana kutali kumbuyo kwa asilikaliwa ndinaona gulu la Oneneza iye mwini. Ndinayamba kumvetsa njira yake, ndipo ndinadabwa kuti zinali zophweka. Iye ankadziwa kuti nyumba yogawanika siingakhoze kuima, ndipo gulu ili likuyimira kuyesa kubweretsa magawano ku mpingo kuti iye adzagwa kwathunthu ku chisomo. Zinali zoonekeratu kuti njira yokhayo yomwe akanatha kuchita izi ndi kugwiritsa ntchito Akhristu kumenyana ndi abale awo, ndipo ndichifukwa chake pafupifupi aliyense m’magawo apatsogolo anali akhristu, kapena kuti amanena kuti ndi Akhristu. Sitepe iliyonse imene okhulupirira onyengedwawa adatenga momvera Wonenezayo analimbitsa mphamvu zake pa iwo. Izi zinapangitsa chidaliro chake ndi chidaliro cha olamulira ake onse kukula ndi kupita patsogolo kwa ankhondo pamene iwo anayenda patsogolo. Zinali zoonekeratu kuti mphamvu ya asilikaliwa idalira mgwirizano wa Akristu awa ndi njira zoipa.”




		


		
			
Mutu 2



			
Malamulo Khumi A Kukhulupirika



			1. Mutu wa Bungwe Ayenera Kuyamba Kukhala Wokhulupirika kwa Apansi Ake

			
Kukhurupirika sikudalira anthu omwe ali pansi kukhala okhulupirika kwa wapamwamba wawo. Chirichonse, chabwino kapena choipa, chimatsika kuchokera pamwamba.

			Ndiko ngati mafuta a mtengo wake PAMUTU, AKUTSIKIRA ku ndebvu,�AKUTSIKIRA ku mkawo..

								Masalmo 133:2

			Kena kalikonse kali pamwamba, kazapezeka m’maudindo otsatira. Chiyambi cha kukhulupirika ndi mutu wa bungwe. Ngati sakhala wokhulupirika kwa otsatira ake, iwo adzakhala osakhulupirika kwa iye.

			 Kodi Ndingakhale Okhulupirika kwa Munthu Uyu?

			Ichi ndi chifukwa chake n’kovuta kuphunzitsa kukhulupirika m’mipingo ina. Mipingo ina ili ndi abusa opanda nzeru. Mipingo ina ili ndi atsogoleri omwe ndi osakhulupirika kwa aang’ono ang’ono awo m’njira zambiri. Zimakhala zovuta kapena zosatheka kuphunzitsa anthu kukhala okhulupirika kwa mutu wosakhulupirika. Woyang’anira akhoza kukhala munthu wosakoma mtima kwa anzake ndi osawayankhula bwino iwo.

			Nthaŵi ina ndinali kucheza ndi m’busa wamkulu. Iye adayankhula za abwenzi anga.

			Iye anati, “Iwe uli nawo anthu onse abwino awa akugwira ntchito nawe. Iwo ali okhulupirika kwambiri.” Ndiye iye anadandaula; “Koma ndili ndi asatana onsewa monga onditsatira, ndikulakalaka ndikadakhala ndi anthu ngati ako”

			Ndinaganiza ndekha; “Ngati iwe uwatcha asatana okutsatirawo, kodi ukuyembekezera chiyani kwa iwo?” Mwina samadziwa iye kuti ngati abusa ake anali ziwanda ndiye kuti iye ayenera kukhala Lusifala! Monga momwe munthu wokhulupirika wang’ono sayenera kunena zoipa za wamkulu, wam’kuluyo sayenera kulankhula zoipa za omutsatira ake. Sizinali zoyenera kuti iye alankhule motero za omutsatira ake, komanso, sizinali zoyenera kuti iye anene zinthu zotero kwa munthu wakunja.

			Ndinamva woyang’anira wina akutchula abusa ake kuti “anthu oipa” komanso “amatsenga”. Monga momwe abusa amng’ono sayenera kutchula akulu awo ngati mdierekezi kapena munthu woipa, izi siziyeneranso kubwera kuchokera kumtunda.

			Chifukwa Chiyani Anthu Amasiya Bungwe !

			Zimakhala zovuta kukhala pansi pa mitundu ina ya utsogoleri. Pali chifukwa chake anthu aku Afirika akukhamuka kufunafuna msipu wobiriwira ku mayiko azungu. Iwo sakuthawa kwawo ndi mabanja awo. Sali kuthawa nyengo yaku Afirika. Iwo sakuthawa abwenzi awo. Akuthawa atsogoleri oipa!

			Ndikovuta kukhala pansi pa utsogoleri umene ukupondereza. Zimakhala zovuta kukhala pansi pa atsogoleri omwe amawononga chuma cha fukoli ndi kusasamala ngati anthu ali ndi misewu, zipatala ndi sukulu za ana awo. Ndikovuta kukhala kumalo kumene mulibe mwayi wapatali. Ndikudziwa kuti ambiri a ku Ghana angabwerere kudziko lawo ngati iwo angathe.

			Chirimbikitso Chachikulu cha Iwo Olemba Ntchito!

			Zazindikirika kuti chilimbikitso chachikulu kwa anthu m’malo ogwira ntchito, si ndalama paokha. Kudziona kuti ndiofunikira ndi okwaniritsa kupindula ndizolimbikitsa kwambiri antchito.

			Ngati wina samva kuti ndi wofunikira komanso woyamikiridwa, nthawi zambiri amayamba kuyang’ana kwina. Ndi udindo wa mutu wa bungwe (mpingo kapena bizinesi) kuti aliyense azidzimva kuti ndi wofunika komanso woyamikirika. Imeneyi ndi imodzi mwa njira zofunika kwambiri zokhala okhulupirika kwa anthu omwe amagwira ntchito pansi panu.

			Pamene ndinagwira ntchito monga dokotala mu Unduna wa Zaumoyo ku Ghana, ndinamva kuti boma silimasamala za ine. Nditakhala kapolo kwa chaka chimodzi, ndinaganiza kuti ndibwino kuti ndigulitse mtedza pamsewu, kusiyana ndi kugwira ntchito ku Unduna wa Zaumoyo. Sindinali wokhulupirika ku Utumiki wa Zaumoyo. Zinanditengera chaka chimodzi chokha kuti ndichoke. Ndinachoka mwakachetechete ndipo sindidadandaule.

			Mutu wa bungwe kawirikawiri amafuna kuti omvera ake amuyamikire iye ndi kumulemekeza iye. Komabe, kuyamikira uku ndi ulemu ziyenera kuyambira kuchokera kumutu kupita pansi. Ndikubwereza kuti ndi zovuta ndipo nthawi zina sizingatheke, kugwira ntchito pansi pa utsogoleri wina. Ngati ndinu wachinyamata mu mpingo kapena bizinesi ndipo muli ndi mutu wosasamala, mudzakhala ndi nthawi yovuta. Ndikukulangizani kuti mupeze malo abwino ndi mtsogoleri amene mungathe kuchita bwino pansi pake. Sunthani kutali mwamtendere ndipo musanene zinthu zoipa pamene mukupita! Tsekani khomo lililonse pang’onopang’ono! Mwinanso mungadzafune kubwerera pakhomo lomwelo tsiku lina.

			Chifukwa Chiyani Ndili Okhulupirika kwa Inu

			Tsiku lina m’busa wamng’ono adamufunsa m’busa wake wamkulu, “Kodi mukudziwa chifukwa chake ndili okhulupirika kwa inu?” Mbusa wamkulu anamweturila nati, “Chifukwa chiyani?” M’busa wamng’ono anati, “Ndikuganiza kuti chifukwa chachikulu chomwe ndikukhala okhulupirika ndi chifukwa ndinu mtumiki wamkulu wokhulupirika.” Iye anapitiriza,” Sikuti ndinaphunzira maphunziro kapena magawo a kukhulupirika. Koma chifukwa chakuti ndinu wokhulupirika kwambiri kwa ine. “ Iye ananenanso kuti,” Ndikudziwa kuti muli ndi moyo wabwino. Ndikudziwa kuti mukufuna kuti ine ndichite bwino. Ndikuwona kuti mukufuna kuti ndikafike kutali momwe ndingathere. Chifukwa cha ichi, ndikudzipangitsa kukhala wokhulupirika kwa inu. “M’busa uyu wamng’onoyi sanadziwe kuti amachita mfundo yayikulu ya kukhulupirika.

			Kukhulupirika kumachokera kumutu. Kukhulupirika kumabweretsa kukhulupirika kwambiri!

			Taganizirani izi: Kodi ndi zophweka kutsatira munthu amene amayamba kutembenuka tembenuka ndikumaingitsa mpeni kwa inu? Kodi mungathe kukhala pafupi ndi munthu amene nthawi zonse amayendetsa njoka yoopsa kumbali yanu? Ayi ndithu! Chimodzimodzi, si zophweka kukhala okhulupirika kwa atsogoleri oipa (ngakhale ali amuna a Mulungu).

			Nthawi zambiri ndanena kuti ngati sindinali m’busa, ndikanachipeza chovuta kukhala m’mipingo ina. Ndikanachipeza chovuta kwambiri kukhala wokhulupirika kwa abusa sindimakhulupirira.

			Komatu pano pafunika za adindo, kuti munthu akhale wokhulupirika. 

			1 Akorinto 4:2

			Chimodzi mwa zoyenereza za m’tsogoreli wa bungwe lirilonse ndi kukhulupirika

			2.   Kukhulupirika Ndi Chifungulo Chakuwonjezera 

			Mipingo yambiri, malonda ndi anthu omwe akufunikira kulowa mu chifungulo cha kukhulupilika kuti akule. Kukula kumalo ena kungathe kuchitika kufika kumalire ena chabe. Ndicho chimene timachitcha kukula kwa malo. Mumagulitsa katundu koma chiwerengero chenicheni cha anthu chingathe kugula katunduyo kumalo amodzi. Patapita kanthawi mudziwo udzakhutitsidwa ndi zomwe mukugulitsa. Ndi chifukwa chake muyenera kuwonjezera. Kawirikawiri, kufalikira kumachitika m’malo osiyanasiyana.

			Zaka zapitazo, mpingo wathu unatsogozedwa ndi Ambuye kuti ufalikire kumadera osiyanasiyana mumzindawu. Izi zachititsa kukula kwakukulu. Tikadakhala pamalo amodzi, tikanakhala ndi mpingo umodzi mwina wa kukula komwe ife tiri nako tsopano.

			Koma ndinatsatira kutsogozedwa ndi Mzimu Woyera ndipo ndinasamukira m’madera ambiri mumzindawu. Lero mphamvu ya Lighthouse Chapel International yakula kwambiri m’madera osiyanasiyana a mudzi wathu. Sikuti timangowonjezera mumzindawu, tapitanso ku madera angapo a fuko lathu la Ghana ndi m’mayiko ena ambiri. Lighthouse Chapel International tsopano ikugwira ntchito pa mayiko asanu: Afirika, Ulaya, Amerika, Asiya ndi Asiteriya. Ife tiri mu mayiko oposa makumi awiri a dziko lapansi. Iyi si mipingo yawamba yomwe yatenga dzina la Lighthouse. Ndi kuwonjezereka, kufikira kwambiri ndi kukula kwa Lighthouse Chapel International yoyamba, yomwe inayamba ku Korle-Bu, Accra, Ghana.

			Anthu kawirikawiri amafunsa, “Kodi mungatani kuti musunge ntchito zanu m’malo osiyanasiyana?” Chinsinsi ndicho kukhulupirika.

			Ngati ndinu wamalonda, ndipo muli ndi masitolo m’deralo, mungathe kupanga ndalama zina kuchokera kumudzi umodzi. Muyenera kuwonjezera ku malo ena. Mulungu ndi Mulungu wa kukula. Mulungu akufuna kuti mukhale ndi maloto aakulu. Ndicho chifukwa chake adamuuza Adamu ndi Hava kudzaza dziko lonse lapansi. Kodi anthu awiri angadzaze bwanji Dziko lonse lapansi ndi anthu? Koma ilo linali dongosolo la Mulungu la Adamu ndi Hava.

			Mutha kudzaza mzinda ndi masitolo anu, malonda kapena chirichonse chimene mumagulitsa. Ngati muli m’busa, zomwe mukuchita zikhoza kuwonjezereka m’malo ambiri. Inu mukhoza kukhala ndi mipingo yambiri. Pamene ndikulemba bukhuli, pali mipingo yoposa mazana anayi ya Lighthouse padziko lapansi. N’zotheka kukulitsa koma muyenera kumvetsetsa mfundo zomwe zimapangitsa kuti kufalikira kutheke. Chimodzi mwa zifungulo zowonjezera ndi kukula ndi kukhulupirika.

